Paraatheid is die wagwoord dié feesseisoen - AfriForum
DeurRaymond Hohls	 19/11/2021 19/11/2021
Dit is weer daardie tyd van die jaar en nie veel het verander wat betref veiligheid in Suid-Afrika nie, in teendeel dit het net erger geraak gedurende 2021.
Misdaad gaan van nou tot in 2022 baie toeneem en dit is belangrik dat daar opgelet word na die volgende punte tydens die tydperk.
Gedurende Desember 2021 gaan daar twee operasies plaasvind van AfriForum Gemeenskapveiligheid se kant. Die twee operasies staan bekend as "Operasie Kerskous" en die Nasionale Patrollie. Die hoofdoel van die twee aktiwiteite is om die kriminele aktiwiteite gedurende Desembermaand te verminder en ons lede 'n veiliger vakansie te laat beleef. Die buurtwagleiers in samewerking met die veiligheidsstreekhoofde sal toesien dat dit gebeur.
AfriForum wil graag die volgende punte van belang onder sy lede en die publiek se aandag bring gedurende die feesseisoen. Heelparty mense gaan gedurende Desember tuisbly of met vakansie gaan. Dit is algemeen bekend dat misdaadaktiwiteite ook in dié tyd veral op plase en landelike gebiede toeneem. Daarom is 'n lys met wenke saamgestel hoe mense hulself in die tyd kan beveilig waar hulle hul ook al bevind.
Let op vir pos en koerante wat ophoop in jou posbus of in dié van die bure. Dit is 'n goeie aanduiding vir kriminele of jy tuis is of weg van die huis. Verwyder dit daagliks.
Luister as jou honde of die van jou bure op 'n ongewone manier blaf. Die manier hoe honde blaf sal vir jou 'n aanduiding gee hoekom hulle blaf.
Maak seker jy weet wie van jou bure met verlof gaan wees en tot wanneer. Kry die nodige kontakbesonderhede van hulle en van die persoon wat verantwoordelik is vir hul huis gedurende daardie tydperk.
Maak seker jy is op hoogte rakende die huidige beurtkrag-skedule in jou gebied. Die onderbreking in krag hou 'n risiko in vir jou, want kriminele het dan makliker toegang tot persele.
Indien jy reeds deel vorm van 'n buurtwagstelsel, gaan voort met die ry van patrollies en deurgee van informasie.
Let op vir pos en koerante wat ophoop in jou posbus of in dié van die bure.
Laat weet jou bure wanneer jy vertrek en terugkom.
Stel, indien moontlik, 'n betroubare persoon aan om na jou huis om te sien en stel die persoon ook aan jou bure voor. Maak seker dat almal mekaar se kontakbesonderhede het.
Die persoon wat jou eiendom op pas, moet kontaknommers hê van alle nooddienste om gevalle te hanteer sou iets in die huis of met die diere verkeerd gaan.
Maak seker die persoon weet wat die nodige gebeurlikheidsplanne is om te volg sou daar 'n krisis ontstaan by jou huis.
Indien jy jou sekuriteitsmaatskappy vertrou, verwittig hulle van jou planne. Lig ook jou buurtwagleier in omtrent jou planne en gee ook kontakbesonderhede van die persoon wat by jou huis gaan bly.
Maak seker jou voertuig is padwaardig om die langpad aan te durf.
Mediese hulpmiddels en items soos 'n noodhulpsakkie moet weer nagegaan word om seker te maak dat daar nie dalk produkte is wat verval het of vervang moet word nie. Maak seker gesinslede wat chroniese medikasie gebruik se voorraad is genoeg vir die vakansietyd.
As jy 'n "GO BAG" het gaan alle items na om seker te maak dit is relevant tot die reis en die vakansie.
Doen deeglike roetebeplanning en identifiseer brandpunte en punte waar jy moet oornag om te rus.
Maak seker die bure weet wat die nodige gebeurlikheidsplanne is om te volg sou daar 'n krisis ontstaan by jou huis.
Plaasbeskerming en veiligheid:
Fisiese grense maak dit vir 'n aanvaller moeiliker om by jou uit te kom.
Moenie net op landlyne, selfone en internetfone vir veiligheid staatmaak nie. Belê in tweerigting- en ander soort radio's en ander hulpmiddels soos 'n sirene wat kan afgaan as jy in die moeilikheid is of selfs kringtelevisie. Moderne tegnologie moet egter nie afgeskiet word nie. WhatsApp-groepe kan baie handig wees om mekaar in te lig oor byvoorbeeld verdagte persone of voertuie in die omgewing. Gemeenskappe met radio's moet op 'n gereelde basis bymekaar inskakel soos elke oggend en aand. Dit is ook belangrik dat mense byvoorbeeld 'n voorafopgestelde kode vir nood moet hê sodat as jy die een aand inskakel en die persoon die kodewoord gebruik, julle sal weet dat hy of sy in die moeilikheid is. Effektiewe en presiese kommunikasie is van kardinale belang en moet selfs ingeoefen word.
Wees baie versigtig met die deel van inligting rondom jou perseel en gewoontes. Huis- en plaaswerkers is dikwels 'n probleem omdat hulle die inligting aan kriminele oordra. Dit is ook verkieslik dat werkers glad nie moet weet dat daar 'n kluis, wapens, kontant of enige ander waardevolle items in jou huis is nie. Daar was al gevalle in misdaadondersoeke waar foto's van items soos kluise, alarmstelsels op selfone gevind is van werkers wat dié inligting aan boosdoeners deurgegee het. Moenie enigiemand in diens neem voordat die identiteit en agtergrondsgeskiedenis van die persoon vasgestel is nie. Hou rekord van persone wat by jou werk en sorg dat jy foto's en afskrifte van hul identiteitsdokumente het.
Besluit watter vertrek in die huis jul veilige sone is waarheen almal vlug ten tyde van 'n aanval. 'n Badkamer is verkieslik om voor die handliggende redes. Maak egter seker dat die badkamer verder beveilig word deur 'n baie sterk deur en selfs 'n staalplaat aan die agterkant om beter beskerming teen vuurwapens te bied. Binne dié sone is dit uiters belangrik om noodsaaklike medisyne en kommunikasie te hê. Dit is ook raadsaam om 'n selfoon hier te versteek wat altyd gelaai is en net in geval van nood gebruik kan word. Elke gesin behoort 'n veiligheidsplan te hê vir die dag wanneer iets gebeur. Elke gesinslid moet presies weet wat hy of sy ten tyde van 'n aanval moet doen en waarheen hulle moet gaan.
(Die wenke vir plaasveiligheid is saamgestel uit verskillende bronne soos die georganiseerde landbou, die polisie, privaat veiligheidsmaatskappye asook individuele veiligheidskonsultante soos Dawie Conradie van Radio Connect Systems).
Raymond Hohls is die operasionele bestuurder vir gemeenskapsveiligheid by AfriForum.
Die burgerregte-organisasie gaan van 5 – 12 Desember sy heel eerste leierskapsontwikkelingskamp vir kinders van AfriForum-lede aanbied wat vanjaar in…
Lees meer Opwindende kamp vir kinders van AfriForum-ledeContinue
COVID GAAN NIE TINTELTONG TOEKENNINGS KELDER NIE
DeurAfriForum	 20/01/2021 17/08/2021
Deur Jhua-Nine Wyrley-Birch Plaaslike ondernemings moes die afgelope jaar meer as ooit wys wat in hulle steek om kop bo…